એ મુજબ આજે સવારે એક ગુપ્તચરનીએ સમાચાર આપ્યા કે પાંચ પાંચ પાંડવો અને માતા કુંતાનું ભોજન બનાવી બનાવીને દ્રૌપદી ખૂબ થાકી જાય છે. એ માટે જાણે કોઈ પ્રસંગ હોય એ રીતે તેણે ભોજનની તૈયારીઓ કરવી પડે છે. અમારે ત્યાં તો કંદોઈઓ રસોઈ બનાવે છે અને ભાતભાતના પકવાનો બને છે, પરંતુ રાજ્યાશ્રિત હોવા છતાં એ સેવકોની સગવડ પાંડવોને ઉપલબ્ધ કરાવાઈ નથી. દ્રૌપદી સરલા હલાલની રૅસિપી બુક વાપરીને અનેક વાનગીઓ બનાવે છે, અને તેમને ડિફેન્સ મિનિસ્ટર વિદુરના ઘરેથી સામગ્રી પહોંચાડવામાં આવે છે. તેણે એવા પણ સમાચાર આપ્યા છે કે ભીમનો પ્રિય ખોરાક લાડવા છે. મોંઘવારીને લીધે લાડવાની ફિગર સાઈઝ ઝીરો થઈ ગઈ છે, એ લાડવી જ રહી છે પરંતુ ભીમના ભોજનપ્રેમ પર તેની કોઈ અસર થતી નથી. આ ડીટેઈલ્સને ધ્યાનમાં રાખીને તેને ઠેકાણે પાડવા કાંઈક વિચારવું પડશે. પાંડવોને ઠેકાણે પાડવાની તક હોવાથી મારી નજર આ વનભ્રમણ પર છે !